b'\n_START_ARTICLE_\nOlof M\xc3\xb6rt\n_START_PARAGRAPH_\nOlof M\xc3\xb6rt (s. 1655 \xe2\x80\x93 k. 1703 Ulvila) oli ruotsalaissyntyinen maanmittari ja kartoittaja. H\xc3\xa4n toimi vuodesta 1684 l\xc3\xa4htien Turun ja Porin l\xc3\xa4\xc3\xa4nin vakinaisena maanmittarina. Sit\xc3\xa4 ennen M\xc3\xb6rt oli ty\xc3\xb6skennellyt muun muassa Liivinmaan reduktiokomissiossa vuosina 1681\xe2\x80\x931684._NEWLINE_M\xc3\xb6rt oli eritt\xc3\xa4in tuottelias kartoittaja, h\xc3\xa4n piirsi Suomesta yli 400 karttaa. M\xc3\xb6rt kartoitti l\xc3\xa4hinn\xc3\xa4 Varsinais-Suomea sek\xc3\xa4 Satakuntaa, joka tuolloin ulottui nykyisen Keski-Suomen alueelle saakka, mutta my\xc3\xb6s H\xc3\xa4mett\xc3\xa4 ja Ahvenanmaata. _NEWLINE_Maaseudun tiluskarttojen lis\xc3\xa4ksi h\xc3\xa4n piirsi my\xc3\xb6s kaupunkikarttoja. M\xc3\xb6rt on laatinut muun muassa vanhimman s\xc3\xa4ilyneen paikan p\xc3\xa4\xc3\xa4ll\xc3\xa4 tehtyihin mittauksiin perustuvan Porin kartan, joka on vuodelta 1696. _NEWLINE_Olof M\xc3\xb6rt asui Suomeen muutamisensa j\xc3\xa4lkeen aluksi Turussa ja my\xc3\xb6hemmin Ahlaisissa. Vuonna 1695 h\xc3\xa4n osti tilan silloin Ulvilaan kuuluneesta Kokem\xc3\xa4ensaaresta, jossa asui syyskuussa 1703 tapahtuneeseen kuolemaansa saakka.'